Tá Airí Airgeadais an Aontais Eorpaigh
chun lánchosc a chur ar ola a thabhairt as an Iaráin
mar gheall ar chlár núicléach na tíre sin.
Dheimhnigh an Tánaiste Éamon Gilmore
go mbeadh an tír seo ag tacú leis an gcosc ar thrádáil
agus go mbeadh tionchar ag na smachtbhannaí ar phraghas ola anseo.
Ceannaíonn an tAontas Eorpach fiche faoin gcéad des na
2.6 milliún bairille ola a tháirgíonn an Iaráin ‘chuile lá.
Tá an tAontas Eorpach ag súil mar sin,
go dtabharfaidh na smachtbhannaí seo spreagadh don Iaráin
filleadh ar chainteannaí maidir lena gclár nuicléach
atá ina ábhar conspóide is coimhlinte le fada an lá.
Dúirt an tAire Gnóthaí Eachtracha Éamon Gilmore inniu
go mbeadh Éire ag tacú leis an gcosc ar thrádail.
Ach bheadh impleachtaí móra ag na smachtbhannaí seo,
ní hamháin sa mbaile, áit a dtiocfadh ardú ar phraghas ola ar ndóigh,
ach ar leibhéal idirnáisiúnta chomh maith.
Dúirt an Iaráin inniu cheana féin nach mbeidís sásta
glacadh go réidh leis na smachtbhannaí seo.
Dúirt siad go ndruidfidís Caolás Hormuz dá gcuirfí na smachtbhannaí i bhfeidhm
agus bheadh na Stáit Aontaithe agus an Iaráin in adharca a chéile dá dtarlódh sé sin,
mar bealach ríthábhachtach atá ann ó thaobh trádála agus iompair ola dhe.
Téann 20% de sholáthar ola an domhain tríd an gcaolás.
Chomh maith leis sin tá longa cogaidh de chuid na Stát Aontaithe
agus de chuid na Fraince ann.
Mhol Príomh-aire Iosrael Benjamin Netanyahu cinneadh an Aontais Eorpaigh inniu
ach dúirt an Rúis gur cúis ollmhór imní é.
Caoimhe Ní Laighin, Nuacht TG4.